text: 5 верасня супрацоўніца Баранавіцкага ваекамата ўручыла позву мясцоваму актывісту Яраславу Грышчэні проста падчас збору подпісаў на пікеце ў цэнтры горада. У позве паведамляецца, што Яраслаў абавязаны з’явіцца ў ваенкамат 8 кастрычніка а 9 гадзіне раніцы. Ён ужо быў у ваенкамаце 27 верасня і паведаміў, што 10 кастрычніка ўручыць супрацоўнікам ваеннага ведамства паведамленне аб тым, што з’яўляецца студэнтам Познанскага ўніверсітэта імя Адама Міцкевіча.
  Яраслаў Грышчэня каардынуе ў Баранавічах працу моладзі з ініцыятыўных груп па збору подпісаў за Яраслава Раманчука і Мікалая Статкевіча. За 4 дні працы маладыя актывісты сабралі ў цэнтры горада 300 подпісаў за Яраслава Раманчука і каля 800 подпісаў за Мікалая Статкевіча.
  Яраслаў Грышчэня не супраць службы ў беларускім войску, але хвалюецца, што яго могуць падчас збору подпісаў “затрымаць” на невызначаны тэрмін, знайшоўшы “зручную” зачэпку.